**Prenehajmo biti kopije drug drugega in si drznimo biti edinstveni!**

V začetku 21. stoletja nikakor ni lahko odraščati. Mladi so v današnjem času bolj kot kadarkoli prej v zgodovini med odraščanjem izpostavljeni neprizanesljivim vplivom družbenih omrežij in standardov, ki nam jih postavlja potrošniška kultura. Družbena omrežja samo navidezno dajejo mladostnikom možnost, da se osebno izrazijo. V resnici se z objavami izpostavijo temeljitemu in velikokrat trdosrčnemu ocenjevanju vrstnikov. Mladi so občutljivi in ranljivi in kmalu se začnejo odzivati, obnašati in razmišljati kot posamezniki, ki v tistem trenutku veljajo za vzornike. Reklame, ki nam kar naprej dopovedujejo, kaj vse moramo pri sebi popraviti z njihovimi izdelki, tudi ne prispevajo k temu, da bi se lahko mladostnik sprejel takšnega, kot je, drugačnega od drugih, samostojnega in edinstvenega.

V letošnjem natečaju za osnovnošolce »Ustvarjajmo v tujem jeziku« je **Gimnazija Velenje** odprla ravno to vprašanje. Mladi so razmišljali in ustvarjali v nemščini in angleščini na temo: »Sprejmi svojo edinstvenost!« Projekt v sodelovanju z Medobčinsko zvezo prijateljev mladine Velenje poteka že peto leto in spodbuja mlade, da razmislijo o sebi in svetu in pokažejo svoje znanje angleščine in nemščine na izviren način, v obliki poezije, proze, stripa ali kratkega filma.

Tema se jih je očitno zelo dotaknila, saj je z 19 prispevki sodelovalo kar 32 učencev z 9 mentorji iz 8 osnovnih šol: Druge OŠ Slovenj Gradec, OŠ Mislinja, OŠ Livada iz Velenja, OŠ Šalek, OŠ iz Šoštanja, OŠ Mozirje, OŠ iz Gornjega Grada, OŠ Vransko - Tabor. V petek, 16. 3. 2018, so svoje izdelke predstavili še na zaključni prireditvi, ki ji je sledila še poučna in zabavna delavnica z naravnim govorcem iz Anglije Benom Ashom.

*Tema je čudovita, saj v sebi skriva veliko več kot pa samo tvojo osebnost. Naučila sem se, da moram bolj spoštovati sebe in imeti boljše mnenje o sebi. Zaključna prireditev mi je bila zelo všeč, še posebej pogovor z Angležem. (Učenka Tjaša Pečovnik, OŠ Vransko - Tabor)*

*O letošnji temi lahko veliko napišem, saj mislim, da je zelo pomembna, še posebej za najstnike. Ob pisanju prispevka sem sodelovala s svojo sestro. Ker sva obe imeli vsaka svoje, edinstveno mnenje, ni bilo tako lahko, kot sva sprva mislili. Na zaključni prireditvi sem se zelo zabavala in se naučila veliko novega. Všeč so mi bile tudi druge predstavitve in delavnica z naravnim govorcem. (Učenka Sara Jernejc, OŠ Mozirje)*

*Letošnja tema natečaja me je pritegnila predvsem zaradi moje sestrice, s katero sva napisali prispevek. Ker sva dvojčici, izgledava skoraj povsem enako, najini osebnosti pa sta edinstveni. Ob ustvarjanju izdelka je prišlo do nekaj nesoglasij, saj sva temo razumeli vsaka na svoj način. S pesmijo sva hoteli ljudem sporočiti, naj ne kopirajo drugih in naj se ne bojijo njihove zavrnitve. Na zaključni prireditvi sem slišala še dela svojih vrstnikov in razumela temo natečaja še na drugačen način. (Učenka Tina Jernejc, OŠ Mozirje)*

*Menim, da je za učence velika prednost, da lahko razmišljajo, pišejo in tako ali drugače ustvarjajo v tujem jeziku. Ker gre za natečajna katerem sodeluje več šol, imajo priložnost slišati, kako v tujem jeziku ustvarjajo njihovi vrstniki na drugih šolah, kar jim daje nov vpogled na tuji jezik. (Mentorica Petra Šavc, OŠ Mozirje)*

*Letošnja tema je bila priložnost za pogovor o pomenu in vrednosti unikatnosti vsakega posameznika v današnjem svetu kopij.  Samo razmišljanje o edinstvenosti nas je pripeljalo do izdelka (filmčka), pri katerem smo delali v skupini. Težko smo prišli do ideje, izziv je bil razdeliti naloge. Sicer pa je bilo vse skupaj pozitivna izkušnja. Še posebej bi pohvalili zaključno prireditev. Razveselili smo se nagrad in pa delavnice z zabavnim naravnim govorcem. (Mentorica Andreja Mušić, OŠ Livada, Velenje)*

*Ko smo pred leti na gimnaziji začeli z natečajem, si nisem predstavljala, da bom sama čez nekaj let tudi kot mentorica osnovnošolcem imela tovrstno izkušnjo. Ker zdaj bolje poznam ne samo gimnazijsko, ampak tudi osnovnošolsko okolje, lahko z gotovostjo trdim, da so aktivnosti, kot je naš natečaj, zelo dobrodošle in da jih je premalo. Ustvarjanje v tujem jeziku je za devetošolce svojevrsten izziv, saj s ponosom ugotovijo, kaj vse s pridobljenim znanjem že lahko ustvarijo, naučijo se biti samoiniciativni in nenazadnje ima veliko vrednost tudi sama javna predstavitev del, s katerimi ustvarjeno podelijo še z drugimi. Ponosna sem na svoje učence in upam, da jim bo to dragocena izkušnja in dobra popotnica na poti v srednjo šolo. (Mentorica Jožica Plešnik, OŠ KDK, Šoštanj)*

*Sodelovanje v natečaju nas je zelo navdušilo, čeprav si na začetku sploh nismo predstavljale, kako to izgleda. Veliko smo se naučile, se zabavale in vesele smo, da nam je izdelek uspel. Tudi tema nam je bila takoj všeč, predstavljamo si, da bi zdaj, po tej izkušnji, lahko naredile še kaj več in boljše. Mislimo, da je sodelovanja med osnovo šolo in srednjo šole premalo, želimo si, da bi bili osnovnošolci večkrat povabljeni na srednje šole, da vidimo, kaj se ustvarja tam, tako nam bo tudi prehod lažji. Snemanje našega filmčka nam bo ostalo še dolgo v spominu, saj smo se zraven neštetokrat do solz nasmejale. Pohvalile bi pa tudi zaključno prireditev. (Učenki Manca Nahtigal, Enja Tonkli, OŠ KDK Šoštanj)*

*Tema predstavlja nekaj pomembnega zame, je nekaj, s čimer bi se morali vsi ukvarjati. Pri pripravi stripa sem opazila, da je temo možno predstaviti na različne načine. Najbolj všeč mi je bilo risanje stripa, težko pa si je bilo domisliti zgodbo. Zaključna prireditev je bila zanimiva in dobro pripravljena, všeč pa mi je bila tudi druga ura, ko smo spoznali Bena. (Učenka Danaja Škarja, OŠ Mislinja)*

*Natečaj je odlična priložnost za učence, da uporabijo pridobljena znanja v praktične namene. Imeli so priložnost kritično premisliti o temi in lastna razmišljanja tudi ubesediti. Učenka je z veseljem sodelovala na natečaju in vložila veliko truda v sam izdelek. Velike pohvale organizatorjem za izvedbo natečaja, saj učencem ponuja priložnost kreativnega pisanja ter primerjave med sovrstniki. (Mentor Bojan Kašuba, OŠ Mislinja)*

Vsi udeleženci natečaja so prejeli knjižne in praktične nagrade. Pri sponzorstvu nam je, kot že vsa leta do sedaj, priskočila na pomoč Medobčinska zveza prijateljev mladine Velenje s predstavnico gospo Kristino Kovač, ki se ji iskreno zahvaljujemo za pet let sodelovanja. Za sponzorstvo pa se zahvaljujemo tudi podjetjema Gorenje gostinstvo in Miel, d. o. o., saj smo lahko z njihovimi praktičnimi nagradami organizirali še mini srečelov za vse udeležence prireditve.

Tako v osnovni kot srednji šoli se trudimo pomagati mladostnikom odrasti v samostojne, razgledane in sposobne državljane. Velik del odraščanja je povezan s tem, da na nekatere stvari začnemo gledati tudi z nekoliko drugačnega zornega kota, kar vsakoletna tema natečaja tudi spodbuja. Natečaj postaja stalnica povezovanja Gimnazije Velenje z osnovnimi šolami in ponuja dobrodošlo priložnost, da srednje- in osnovnošolski učitelji naredimo skupaj še nekaj dobrega za mladino tudi zunaj rednega pouka. Mladim pa verjetno tudi nekoliko olajša prehod v srednjo šolo.

mag. Nataša Makovecki

Jelka Oder, prof.